Δημήτριος Μπαρλαούτας

Ο Δημήτριος Μπαρλαούτας υπήρξε εξέχων Έλληνας διδάσκαλος του γένους και αγωνιστής της Ελληνικής Επανάστασης του 1821, με καταγωγή από τα Γιαννιτσά της Μακεδονίας. 

Βιογραφία

Ο Δημήτριος Μπαρλαούτας γεννήθηκε περί τα μέσα του 18ου αιώνα στα Γιαννιτσά. Διακρίθηκε ως σημαντικός παιδαγωγός και λόγιος, υπηρετώντας ως δάσκαλος σε σειρά ελληνικών σχολών της Κεντρικής Μακεδονίας. Το μεγαλύτερο μέρος της διδακτικής του σταδιοδρομίας το αφιέρωσε στην αστική σχολή της Νάουσας, όπου άσκησε ουσιαστική εκπαιδευτική και πνευματική επιρροή. Μεταξύ των μαθητών του συγκαταλέγεται και ο πρόκριτος της πόλης Ζαφειράκης Θεοδοσίου, τον οποίο δίδασκε κατ’ ιδίαν στην οικία του. Παράλληλα, διετέλεσε υπεύθυνος της βιβλιοθήκης της Νάουσας, η οποία κατά την περίοδο εκείνη αριθμούσε περίπου 3.000 τόμους, γεγονός που μαρτυρεί το υψηλό επίπεδο πνευματικής δραστηριότητας της πόλης.

Με το ξέσπασμα της Ελληνικής Επανάστασης στην Νάουσα, ο Μπαρλαούτας είχε μεγάλη συμμετοχή στα γεγονότα περί εξέγερσης της πόλης, ενώ το έτος 1821 φιλοξένησε στην οικία του τον Δημήτριο Ίπατρο, ο οποίος είχε επισκεφθεί την περιοχή προκειμένου να μυήσει τους τοπικούς προκρίτους στη Φιλική Εταιρεία. Κατά το σχολικό έτος 1821–1822 δίδασκε στα Γιαννιτσά· ωστόσο, εισήλθε στην πολιορκούμενη από τον Αβδούλ Αμπούδ Πασά Νάουσα, με σκοπό τη διάσωση της βιβλιοθήκης. Κατόρθωσε να διασώσει το μεγαλύτερο μέρος του βιβλιογραφικού υλικού, αποκρύπτοντάς το σε υπόγεια κρύπτη (ωστόσο μεταγενέστερα, σημαντικό τμήμα του διασωθέντος υλικού περιήλθε σε προτεστάντες ιεραπόστολους). Τελικά, μετά την καταστροφή της πόλης, ο Μπαρλαούτας συνελήφθη και καρατομήθηκε από τις οθωμανικές δυνάμεις.

 Παραπομπές 

 Βιβλιογραφία 



Κατηγορία:Δάσκαλοι του Γένους
Κατηγορία:Παιδαγωγοί
Κατηγορία:Αγωνιστές του 1821
Κατηγορία:Έλληνες μέλη της Φιλικής Εταιρείας
Κατηγορία:Μακεδόνες
Κατηγορία:Ιστορία της Νάουσας
Κατηγορία:Ιστορία της Πέλλας